Swart-en-witkoekies | Landbou
Dié koekies (ook bekend as skaakbordkoekies) is 'n gewilde Duitse Kersfeeskoekie. Dit is baie makliker om te maak as wat dit lyk!
Verroom die botter, strooisuiker en vanieljegeursel tot lig en romerig. Skei een van die eiers en hou die eierwit eenkant. Voeg die eiergeel en die ander eier (geel en wit) by die verroomde bottermengsel en voeg die rum of brandewyn by. Meng goed.
Voeg die meel bietjie vir bietjie by, terwyl gemeng word, tot 'n sagte deeg vorm. Verdeel die deeg in twee gelyke dele. Voeg die kakao by die een deel deeg en knie dit goed daarby in tot die deeg 'n egalige sjokoladebruin kleur het.
Draai elke stuk deeg in kleefplastiek toe en verkoel vir mintens 2 uur, maar verkieslik oornag. Voorverhit die oond tot 180 °C en voer 'n paar bakplate met bakpapier uit.
Rol die deeg in lotte uit en gebruik die wit en donker deeg op mekaar om interessante patrone, soos spirale, strepies en skaakbord-effek koekies te skep.
Klits die orige eierwit liggies en verf 'n dun lagie daarvan op elke stuk deeg voor 'n volgende stuk bo-op gesit word (dit laat die deeg vaskleef).
Bak die koekies (maak seker alles is ongeveer 6 mm dik) vir sowat 7-10 minute, of tot dit net gaar is (die wit deeg moenie verbruin nie).
Laat die koekies vir sowat 3 minute op die bakplate afkoel tot dit ferm genoeg is om versigtig met 'n paletmes afgelig te word. Pak op draadrakke om af te koel tot kamertemperatuur. Bêre in 'n lugdigte houer. Lewer ongeveer 5 dosyn koekies.